“Tolibon” O'zbekistonga raketa uchirilgani haqidagi xabarlarga munosabat bildirdi

“Tolibon” harakati Afg'oniston hududidan Termizga raketa uchirilgani haqidagi xabarni rad etdi. Bu haqda 19 aprel kuni mamlakat Tashqi ishlar vazirligi saytida xabar berildi.
Keltirilishicha, TIV rasmiy vakili Abdul-Qahar Balxiy bu bo'yicha ma'lumot bergan. Rasmiy Afg'oniston va O'zbekiston chegarasida vaziyat barqarorligini ta'kidlagan.
“Tolibon” Afg'oniston chegarasida nazoratni ta'minlash va kimdir tomonidan xavfsizlik buzilishiga yo'l qo'ymasligini tasdiqlagan.
Eslatib o'tamiz, avvalroq O'zbekiston harbiylari Afg'oniston hududidan raketalar bilan o'qqa tutilgani haqidagi xabarlar rad etilgandi. Shuningdek, O'zbekiston Mudofaa vazirligi ham holat yuzasidan munosabat bildirib, fuqarolardan bu kabi yolg'on xabarlarga ishonmaslikni so'ragan.